  Майя Бывальцева Ижкар администрациысь ӧнерчиос, подрядчикъёс, мер огазеяськонъёслэн ыстэм муртъёссы карысь куинь ульчаосысь сюресъёсты тупатъянэз чаклазы. «Кышкыттэм но ӟечлыко автомобиль сюресъёс» йӧскалык ӵектос улсын нуиськись ужъёс та дырлы 70 процентлэсь ятырлы быдэстэмын ни. Со сярысь Удмуртиысь тӧролэн но кивалтэтлэн пресс-службазы ивортэ. Телегин нимо ульчалэсь Нововшестнадцатой ульчаысен Пятнадцатой ульчаозь люкетсэ 8-тӥ инвожоысен тупатъяло. Отын оглом 300 метрлэсь трос сюрес шобретэз выльдыны кулэ вал. Та дырлы кык сӥен асфальтобетон вӧлдэмын, сюрес вылысь кожон интыос умоятэмын, 68 номеро нылпи сад вӧзысь машина пуктон инты паськытатэмын ни. Озьы ик тротуарлэсь оглюкетсэ тупатъязы. Ужлэсь ӟечлыксэ эскерон вылысь ужась ӧрие Ляб адӟисьёслэн огъяросси огазеяськонзылэн ёзчиосыз но нырысьсэ пыриськизы. Ижкарысь ёзэтэзлэн кивалтӥсез Василий Килин аслэсьтыз алонъёссэ вераз. Валтӥсез – адямилэн тротуар вылын кышкыттэмлыкез, сукыр муртъёс понна алӥсь плитка ӧвӧл ке, со югдурез валатэк сюрес вылэ потыны но машина улэ шедьыны быгатоз. Соин ик милям алонъёсмы вань, соос таяз арлы ужанрадлыкын но, вуонояз но одно ик лыдэ басьтэмын луыны кулэ. Шумпоттэ ни, огазе ужаса, умой тротуаръёс кылдӥзы шуыса, отӥ сӧсыръёслы коляскаен ветлыны луэ ни Василий Килин, Ляб адӟисьёслэн огъяросси огазеяськонзылэн Ижкарысь ёзэтэзлэн кивалтӥсезМер огазеяськонлэсь алонъёссэ быдэстэм сяна, татын сюрес пусъёсты выльдыны, сюрес урдэсъёсты юнматыны, кулэ интыосын выръёс лэсьтыны кулэ на. Озьы ик ужась ӧриос Шаберды трактын но Степной ульчаын мынӥсь ужъёсты эскеризы. Отын выль сюрес шобрет лэсьтыны кулэ. Степной ульчаын асфальтлэсь улӥ сӥзэ вӧлдӥзы ни, али ву кошкон дырдыос лэсьтыны кутскизы. Шаберды трактын озьы асфальтобетонлэсь улӥ сӥзэ вализы, кытӥ-отӥ бордюръёсты воштӥзы. Та дыре сюрес шобретлэсь вылӥ сӥзэ вӧлдо. Со сяна, ӧрилэсь алонъёссэ но дэмланъёссэ быдэстоно луоз на. Тодэ вайытом, Эгра ёросын асфальтобетон поттонъя выль завод ужаны кутскиз.   Тегъёс: Авто Ижкар Удмуртия сюресъёс тупатъянужъёс  